Die perfekte slaaproetineDit wat jy deur die loop van die dag doen, kan ŉ groot invloed hê op hoe jy daardie aand gaan slaap. ŉ Vakansie is die ideale tyd om te toets watter slaaproetine die beste vir jou werk. Argieffoto (Foto: RyanMcGuire/Pixabay) Volgens wetenskaplikes is die beste tyd om te oefen net ná 12:00 in die dag. ŉ Studie wat in 2012 op muise gedoen is, en in die Journal of Physiology gepubliseer is, het bepaal dat die diere se hartritmes beter reguleer as hulle ná 12:00 in die dag op wieletjies gehardloop het, eerder as vroegoggend of net voor slaaptyd. Argieffoto (Pixabay) Kaffeïen en alkohol is albei stimulante wat sal veroorsaak dat jy in die bed rondrol, en jy sal ook ligter slaap as jy uiteindelik aan die slaap raak. Navorsers by die Henry Ford-hospitaal in Michigan se Sleep Disorders & Research Center en Wayne State College of Medicine het bevind dat ŉ koppie koffie, ses ure voor jy gaan slaap, jou gehalte en hoeveelheid slaap kan beïnvloed. Daar is ŉ algemene wanopvatting dat alkohol jou sal help om te slaap, maar ŉ glas of twee voor slaap tyd kan jou slaap beïnvloed. Begin eerder om water te drink teen die middel van jou aandjie uit. Argieffoto (Foto: DanFa/Pixabay) Talle van ons het al aan die slaap geraak voor die televisie of blaai doelloos deur sosiale media wanneer jy reeds in die bed lê. Dis egter nie net die media wat jou slaaptyd en gehalte daarvan beïnvloed nie – dis die skerms self. ŉ Studie deur Harvard-navorsers het bevind dat toestelle, wat lig uitstraal, jou sirkadiese ritme beïnvloed, melatonien onderdruk en REM-slaap verminder. Argieffoto (Foto: Alexas_Fotos/Pixabay) ŉ Konsekwente slaaproetine (selfs oor naweke en met vakansies) kan jou slaapgehalte verbeter. Jou sirkadiese ritme (jou “natuurlike horlosie”) reageer op lig en donkerte en as jy dit versteur, kan dit ŉ negatiewe invloed hê soos verhoogde angs en breinversteurings. As jy op dieselfde tyd gaan slaap en wakker word (selfs oor naweke), skep jy vir jouself ŉ natuurlike slaapskedule – binnekort sal jy dalk selfs nie eers ŉ wekker nodig het nie! Volgens Susanna Jernelöv, ŉ sielkundige en slaapnavorser by Swede se Krolinska Instituut, is die oggende wat jy bietjie laat slaap nie produktief nie en dit ondermyn jou ritme. Argieffoto (Foto: Wokandapix/Pixabay) Slaap minstens ses ure per aand. ŉ Gebrek aan slaap kan jou langtermyngesondheid negatief beïnvloed (verskeie studies het dit al bewys). Die Erasmus MC Universiteit se mediese sentrum in Rotterdam en die University of Surrey het na 5 000 gesonde, middeljarige volwassenes gekyk. Diegene wat minder as ses ure geslaap het, het ŉ 4.5% groter kans gehad op beroerte as persone wat sewe tot agt ure slaap per aand ingekry het. Argieffoto (Foto: Wokandapix/Pixabay) Slaap is goed, maar te veel daarvan is ook nie goed nie. Om die waarheid te sê, dit kan sleg wees vir jou gesondheid. ŉ Onlangse studie in die European Heart Journal het bevind dat meer as agt ure slaap tot ŉ 5% groter kans kan lei om hart- of bloedsiektes te ontwikkel. Argieffoto (Foto: Skitterphoto/Pixabay) As jy met natuurlike sonlig wakker word, kan dit ŉ hupstoot wees vir jou dag. Ons het die hoër serotonienvlakke nodig en dit verbeter ons sirkadiese ritme. Die joernaal Sleep Health het in 2017 ŉ studie met 81 werknemers gedoen wat ligtoestelle vir ŉ week lank in die somer en die winter gedra het. Diegene wat baie oggendlig ingekry het, het beter geslaap.